
NUOMONĖ
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:

<RepeatBlock-Dec>
1.	pažymi, kad Europos duomenų apsaugos priežiūros pareigūno (EDAPP) 2023 m. veiklos biudžetas sudarė 22 711 559 EUR ir, palyginti su 2022 m. galutiniu biudžetu, veiklos biudžetas padidėjo 12 proc.; palankiai vertina tai, kad 2023 m. EDAPP įsipareigojimų asignavimų panaudojimo lygis buvo 96 proc.;
2.	atkreipia dėmesį į tai, kad EDAPP vykdo vis daugiau konsultacijų teisėkūros klausimais: suteiktos 82 oficialios konsultacijos teisėkūros klausimais, pateiktos 54 nuomonės ir 26 oficialios pastabos; vertina EDAPP indėlį į teisėkūros darbą, įskaitant bendradarbiavimą su Europos duomenų apsaugos valdyba; atkreipia dėmesį į padidėjusį EDAPP vaidmenį rengiant įvairius naujus teisėkūros procedūra priimamus aktus, įskaitant Dirbtinio intelekto aktą, pagal kurį EDAPP tampa kompetentinga institucija Sąjungos institucijoms, agentūroms, įstaigoms ir organams tais atvejais, kai EDAPP deleguojamos papildomos užduotys; pabrėžia, kad šioms teisėkūros institucijų deleguotoms papildomoms užduotims reikia tinkamų išteklių siekiant užtikrinti, kad EDAPP galėtų veiksmingai vykdyti savo pareigas;
3.	pabrėžia EDAPP vaidmenį prižiūrint, kaip Sąjungos institucijos, organai, įstaigos ir agentūros tvarko asmens duomenis; susirūpinęs atkreipia dėmesį į EDAPP procedūrų trukmę, nes 2023 m. EDAPP neužbaigė vieno tyrimo, tačiau, palyginti su ankstesniais metais, 2023 m. pranešimų, kai viršijamas 72 valandų terminas, skaičius gerokai sumažėjo;
4.	palankiai vertina tai, kad EDAPP daug dėmesio skiria tam, kad išorės rangovai atitiktų standartus, kurių tikimasi iš visų Sąjungos institucijų, organų, įstaigų ir agentūrų, ypač atsižvelgiant į tai, kad EDAPP anksčiau naudojosi išorės įmonių, kurios, remiantis Jeilio universiteto reitingu, toliau vykdo veiklą Rusijoje, paslaugomis; palankiai vertina tai, kad EDAPP naudoja pagrindinius veiklos rezultatų rodiklius (PVRR), kad galėtų stebėti savo veiklos rezultatus, atsižvelgdamas į pagrindinius EDAPP strategijoje nustatytus tikslus, o tai padeda užtikrinti, kad prireikus būtų galima prisitaikyti prie veiklos ir veiksmingiau naudoti išteklius;
5.	reiškia susirūpinimą dėl labai padidėjusių EDAPP darbuotojų komandiruočių išlaidų – nuo 28 789 EUR 2021 metais ir 176 903 EUR 2022 metais iki 284 580 EUR 2023 metais; ragina EDAPP įvertinti, ar komandiruotėms išleisti ištekliai naudojami tinkamai ir veiksmingai; pažymi, kad EDAPP nustojo viešai skelbti organizatorių finansuojamų komandiruočių skaičių, taip pat informaciją apie tai, kuris skyrius ar sektorius dalyvavo kiekvienoje komandiruotėje, taip sumažindamas komandiruočių išlaidų skaidrumą; ragina EDAPP vėl taikyti šią viešumo praktiką.

